News Update: Apple ราคาทำจุดสูงสุดใหม่ JPMorgan เห็นอนาคตสดใส แนะนำ “ซื้อ” - FINNOMENA
News Update: Apple ราคาทำจุดสูงสุดใหม่ JPMorgan เห็นอนาคตสดใส แนะนำ “ซื้อ”
9 ส.ค. 2564

ราคาหุ้นของ Apple Inc. แตะระดับสูงสุดเป็นประวัติการณ์ในวันพุธ ท่ามกลางการมองโลกในแง่ดีเกี่ยวกับแนวโน้มการเติบโตขององค์กรในช่วงครึ่งหลังของปี
หุ้น Apple เพิ่มขึ้น 1.8% และปิดที่ราคา 144.57 ดอลลาร์ ทุบสถิติระดับสูงสุดที่ทำได้ในเดือนมกราคม โดย Wall Street คาดการณ์ว่า จะมีการเพิ่มขึ้นของราคาอย่างแข็งแกร่งในช่วง 6 เดือนข้างหน้า จากยอดขาย iPhone มีแนวโน้มที่จะเพิ่มขึ้น ราคาของหุ้น Apple ปรับตัวสูงขึ้นเป็นวันที่ 7 ซึ่งเป็นการปรับตัวขึ้นต่อเนื่องกันยาวนานที่สุดนับตั้งแต่เดือนเมษายน ส่งผลให้มูลค่าตลาดพุ่งขึ้นเป็น 2.4 ล้านล้านดอลลาร์
David Katz หัวหน้าเจ้าหน้าที่การลงทุนของ Matrix Asset Advisors กล่าวว่า “Apple ได้ตื่นขึ้นอีกครั้งในเดือนที่ผ่านมา และในระยะสั้นมีแนวโน้มทางธุรกิจที่ดี”
หุ้นของ Apple เพิ่มขึ้นประมาณ 9% ในปีนี้ ซึ่งตามหลังบริษัทเมกะเทคอื่น ๆ ที่เพิ่มขึ้นกว่า 10% ทั้งนี้เนื่องจากนักลงทุนยังคงรอข้อมูลเพิ่มเติมเกี่ยวกับศักยภาพในการเติบโตของบริษัท ในขณะที่บริษัทอื่น ๆ รายงานว่ามีการพัฒนาที่แข็งแกร่งในธุรกิจหลักของพวกเขา
JPMorgan แนะนำให้นักลงทุนซื้อหุ้น Apple หลังจากที่พวกเขาตามหลังหุ้นเทคโนโลยีอื่นและตลาดที่ขยายขึ้นในช่วงครึ่งแรกของปีนี้ จึง “ถึงเวลาที่จะเริ่มซื้ออีกครั้ง” นักวิเคราะห์ Samik Chatterjee กล่าวในรายงานเมื่อวันอังคาร หุ้นของบริษัทยักษ์ใหญ่ด้านเทคโนโลยีนี้คาดว่าจะกลับมาอีกครั้งในช่วงครึ่งหลังด้วยแนวโน้มปริมาณสินค้าที่ยืดหยุ่นสำหรับ iPhone 12 และความคาดหวังที่แข็งแกร่งสำหรับ iPhone รุ่นต่อไป เขากล่าวเสริม
สมาชิกอื่น ๆ ในกลุ่ม FAANMG ยังคงให้ผลตอบแทนที่แข็งแกร่ง Microsoft Corp. เพิ่มขึ้น 26% ในปี 2564 โดยเป็นหนึ่งในสองบริษัทมหาชนของสหรัฐฯ ที่มีมูลค่ามากกว่า 2 ล้านล้านดอลลาร์ ด้าน Amazon.com Inc. เพิ่มขึ้นประมาณ 14% ในปีนี้ ขณะที่ Alphabet Inc. และ Facebook Inc. เพิ่มขึ้นประมาณ 44% และ 28% ตามลำดับ ส่วนดัชนีหุ้นเทคโนโลยี Nasdaq 100 เพิ่มขึ้น 15%
ที่มา: Bloomberg
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Apple
JPMorgan
News Update
หุ้นเทคโนโลยี
หุ้นเทคโนโลยีสหรัฐ
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA